‘Ons harte is gebreek,’ sê Mienke se ouers na nóg ŉ terugslagBaba Mienke (Foto: Facebook) Geen verdoemende diagnose sal baba Mienke Mulder se ouers laat ophou glo dat hul eens opgewekte babadogtertjie eendag ten volle genees sal word nie – selfs al beteken dit dat dié ouers dag en nag op hul knieë moet deurbring. Verna Mulder, Mienke se ma, vertel Woensdag aan Maroela Media sy en haar man, Ryno, se “harte is gebreek” oor die nuus dat Mienke binnekort weer geopereer sal moet word. Dít nadat die eenjarige in Maart vanjaar laparoskopiese chirurgie ondergaan het om haar slukderm te vernou omdat sy konstant haar kos en medisyne opgebring het. Mulder sê Mienke het onlangs weer dieselfde simptome as voorheen begin toon, maar dié keer het dit daartoe gelei dat sy aan vloeistowwe verstik het, daarom het dokters die gesin aangeraai dat Mienke weer opgeneem sal moet word. Sy vertel Woensdag in ŉ telefoniese onderhoud aan Maroela Media sy en Ryno weier egter volstrek om na die doemprofete te luister omdat hulle oortuig is dat dieselfde genade wat hulle tot in dié stadium van Mienke se siektestryd gedra het, hul dogtertjie ook sal genees. “My hart is gebreek omdat ek nie weer my babadogtertjie in die teater wil sien nie,” sê sy. “Ek bid dus dat [die toestand] baie vinnig beter word. Die Here ken my hart, so ek los [my bekommernisse] by Hom. Hy weet wat die beste is, en ek weet Hy sal vir my ŉ antwoord gee.” Sy sê hoewel hulle oor die laaste paar maande soms mismoedig geraak het, het die egpaar nooit ophou glo dat Mienke wél ten volle gaan herstel nie – selfs nie eens toe serebrale gestremdheid einde verlede jaar by Mienke gediagnoseer is nie. “Serebrale gestremdheid is net ŉ term wat deur dokters gebruik word. Ons sal hulle verkeerd bewys,” vertel sy. “Hoe dan anders? Mense van buite sal dit dalk nie kan sien nie, maar ons sien elke nou en dan verbetering in haar gesondheid, en juis daarom bly ons hoop en glo.” Mienke kan steeds nie self eet, sit of praat nie. Mulder sê die gesin neem haar egter steeds een keer per week vir onder meer spraak- en fisioterapie, en dié terapie het al resultate begin toon. “Mienke kon voorheen nie eens haar koppie regop hou nie omdat sy nie beheer oor haar eie nekkie gehad het nie. Nou kan ŉ mens duidelik sien hoe sterk haar nek geword het. Haar vuiste was voorheen ook heeltyd gebal, en deesdae is haar hande, arms en bene baie meer ontspanne. Sy beweeg selfs haar arms, bene en nekkie – iets wat voorheen glad nie moontlik was nie. Ja, sy lag nog nie, praat nie of maak nie enige babageluidjies nie, maar ons weet daar kom nóg verbetering.” Verna en baba Mienke (Foto: Facebook) Nadat die gesin vroeër bekommerd was oor Mienke se sig, sê Verna die dokters het nou bevestig dat Mienke wel nié blind is nie. “Sy moes onlangs ŉ bril kry omdat sy swak sig in haar een oog het,” verduidelik Mulder. “Maar ons sal nie dat enigiets ons onderkry nie. Ek is steeds vol vertroue dat sy heeltemal gesond gaan word en dat sy weer ŉ normale dogtertjie gaan wees. Ek vertrou met my hele hart dat sy nog eendag saam met haar sussie sal rondhardloop. Dit gaan baie tyd en harde werk en baie geloof verg, maar ons gaan dié pad stap omdat ons gesien het wat geloof kan vermag.” Mulder sê dit gaan ook baie beter met haarself nadat sy in Februarie weens ŉ hartstilstand in die hospitaal opgeneem is. Sy is vyf jaar gelede met ŉ harttoestand gediagnoseer en sê sy en Ryno kén paaie vol beproewings. “Soms is my gesondheid op en soms af. Deesdae is dit weer beter – en dit móét wees sodat ek kan bly veg vir my klein Mienkie.” Maroela Media het vroeër berig klein Mienke is op 25 Augustus verlede jaar na die hospitaal gehaas toe sy glo aan melk verstik het. Volgens mediese personeel was sy ŉ geruime tyd sonder suurstof. Sy is vir etlike weke in die hoësorgeenheid van ŉ Johannesburgse hospitaal verpleeg. Die gesin het vroeër gevra vir gebede en vertel dat hulle vasklou aan hul geloof. Besoek die Facebook-blad Please Pray for Mienke vir daaglikse inligting oor Mienke se vordering.